Għadd ta’ proġetti fil-Forti Sant’ Iermu qed jesebixxu b’mod prattiku uħud mill-aqwa talenti fil-qasam tad-disinn lokali. Il-Malta Design Week qed tgħaqqad kunċetti fil-qasam tekniku u artistiku li qed ikunu riflessi fi strutturi li jvarjaw minn dar mobile għal tinda kreattiva. Ħafna mill-oġġetti esebiti iżewqu prinċipji matematiċi ma’ dawk estetiċi. Trio ta’ periti ħoloq tinda msejsa fuq disinn li kien żviluppat wara xhur ta’ riċerka – il-partijiet tal-injam, lkoll magħmula minn daqsijiet differenti huma mwaħħla flimkien biex jiffurmaw il-prodott aħħari. Grupp ta studenti li jinsabu fl-aħħar sena fil-fakultà tal-arkittetura bnew dar li sejħula Speranza biex tipprovdi kenn umanitarju li fiha jistgħu jorqdu sa erba’ persuni. B’budget ta’ €15,000 mgħejjuna mill-Fimbank, din id-dar hija magħmula minn materjal biex jipproteġi kontra l-estremitajiet fil-klima. L-għamara hija flessibli u tista tiċċaqlaq skont ħtiġijiet differenti biex l-ispazju jkun personalizzat skont il-bżonnijiet tar-residenti. Samuel Bonello li huwa membri fit-tim li ħadem fuq dal-proġett jgħid li d-dar mobile li ngħatat l-isem ta’ Speranza possibilment hija s-soluzzjoni prattika għall-akkomodazzjoni tal-immgiranti.